

**1. INTRODUZZJONI**

L-istatistika uffiċjali dwar ix-xjenza, it-teknoloġija u l-innovazzjoni fl-Unjoni Ewropea hija bbażata fuq id-Deċiżjoni Nru 1608/2003/KE tal-Parlament Ewropew u tal-Kunsill tat-22 ta’ Lulju 2003 li tirrigwarda l-produzzjoni u l-iżvilupp tal-istatistika Komunitarja dwar ix-xjenza u t-teknoloġija[[1]](#footnote-1).

L-Artikolu 5 tad-Deċiżjoni Nru 1608/2003/KE (minn hawn ’il quddiem “id-Deċiżjoni”) jitlob lill-Kummissjoni sabiex tippreżenta rapport lill-Parlament Ewropew kull tliet snin li jevalwa l-implimentazzjoni tad-Deċiżjoni. Dan huwa r-raba’ rapport[[2]](#footnote-2) ta’ implimentazzjoni sottomess mill-Kummissjoni lill-Parlament Ewropew u lill-Kunsill taħt l-Artikolu 5. Ir-rapport jevalwa l-implimentazzjoni tal-azzjonijiet statistiċi individwali elenkati fl-Artikolu 2 tad-Deċiżjoni. Dawn l-azzjonijiet għandhom l-għan li jistabbilixxu sistema ta’ informazzjoni statistika dwar ix-xjenza, it-teknoloġija u l-innovazzjoni biex jappoġġjaw u jimmonitorjaw il-politiki tal-UE. Ir-rapport primarjament ikopri l-iżviluppi mir-rapport preċedenti tal-2014.

Il-Kummissjoni timplimenta d-Deċiżjoni permezz ta’ miżuri regolatorji u ġbir ta’ *data* volontarju fl-Istati Membri u permezz tal-produzzjoni statistika ta’ Eurostat stess.

Fl-2012, il-Kummissjoni adottat ir-Regolament ta’ Implimentazzjoni (UE) Nru 995/2012[[3]](#footnote-3). Ir-Regolament ta’ implimentazzjoni jistipula r-regoli għall-implimentazzjoni tad-Deċiżjoni, u jiffoka b’mod partikolari fuq statistiċi dwar:

* riċerka u żvilupp (R&Ż);
* allokazzjonijiet tal-baġit tal-gvern għar-riċerka u l-iżvilupp (GBARD);
* innovazzjoni;
* aspetti rilevanti oħrajn, jiġifieri riżorsi umani fix-xjenza u t-teknoloġija; il-privattivi; industriji b’teknoloġija avvanzata; u servizzi bbażati fuq l-għarfien.

Billi jispeċifika kemm l-unitajiet statistiċi meħtieġa kif ukoll l-istandards ta’ rapportar uniformi, ir-Regolament ta’ Implimentazzjoni jżid ukoll l-armonizzazzjoni tar-R&Ż u statistiċi tal-innovazzjoni fl-UE, u jsaħħaħ ir-rabta tal-istatistiċi ta’ hawn fuq ma’ statistiċi tan-negozju Ewropej. L-istatistiċi miġburin saru *data* ta’ referenza kkwotata ħafna fil-monitoraġġ tal-politika tal-UE.

Id-Deċiżjoni u r-Regolament ta’ Implimentazzjoni tejbu l-istatistiċi dwar ir-R&Ż u l-innovazzjoni li se jkunu ta’ għajnuna kbira fl-implimetazzjoni tat-tliet azzjonijiet tal-UE hawn taħt.

* F’Ġunju tal-2010, il-Kunsill Ewropew adotta l-istrateġija tal-Ewropa 2020 għall-impjiegi u għal tkabbir intelliġenti, sostenibbli u inklużiv[[4]](#footnote-4). Waħda mill-ħames miri ewlenin tal-UE minn din l-istrateġija hija li jridu jitjiebu l-kundizzjonijiet għall-innovazzjoni u r-R&Ż, bil-għan li jgħollu l-livelli kkumbinati tal-investiment fir-R&Ż mill-pubbliku u l-privat għal 3 % tal-PDG sal-2020.
* Fil-komunikazzjoni tagħha tas-6 ta’ Ottubru 2010[[5]](#footnote-5) dwar l-inizjattiva ewlenija tal-innovazzjoni tal-unjoni, il-Kummissjoni pproponiet il-ħolqien ta’ indikaturi addizzjonali sabiex titkejjel l-intensità tar-R&Ż u dwar kumpaniji innovattivi li qed jikbru malajr. Ipproponiet ukoll il-ħolqien ta’ tabella ta’ valutazzjoni tal-unjoni tal-innovazzjoni annwali[[6]](#footnote-6) għall-monitoraġġ tal-progress ġenerali fil-prestazzjoni tal-innovazzjoni. Fl-2017, it-tabella ta’ valutazzjoni tal-innovazzjoni Ewropea ittejbet bl-użu ta’ għarfien mill-“Istħarriġ Komunitarju dwar l-Innovazzjoni”[[7]](#footnote-7) (CIS, Community Innovation Survey).
* Il-Proposta tal-Kummissjoni għal Qafas Finanzjarju Multiannwali għall-perjodu 2021-2027, adottata fit-2 ta’ Mejju 2018[[8]](#footnote-8), tenfasizza li r-riċerka u l-innovazzjoni se jibqgħu prijorità għat-tfassil tal-politika tal-UE fis-snin li ġejjin.

Ir-rapport attwali jevalwa l-implimentazzjoni tas-sistema tal-informazzjoni statistika għax-xjenza, it-teknoloġija u l-innovazzjoni (STI). Il-Kapitolu 2 tar-rapport jiffoka fuq l-aktar żviluppi importanti fl-implimentazzjoni tal-miżuri. Il-Kapitolu 3 jkopri kwalità tad-*data*, u l-Kapitolu 4 jħares lejn spejjeż u piż statistiku. Il-Kapitolu 5 jħares lejn żviluppi futuri.

**2. L-AKTAR ŻVILUPPI IMPORTANTI MINN APRIL 2014**

L-aktar żviluppi importanti fl-implimentazzjoni tal-miżuri minn April 2014 taħt l-Artikolu 2 tad-Deċiżjoni huma elenkati hawn taħt.

* L-istatistiċi Ewropej dwar ir-R&Ż u l-GBARD huma konsistenti mal-linji gwida li hemm fil-“Manwal Frascati — Linji Gwida għall-Ġbir u Rapportar dwar ir-Riċerka u l-Iżvilupp Sperimentali” tal-OECD, għaliex dan jippermetti tqabbil internazzjonali lil hinn mill-UE. Fl-2015, l-OECD ħareġ verżjoni ġdida tal-Manwal Frascati (FM2015). Sussegwentement, l-Eurostat, b’kooperazzjoni mill-qrib mal-Istati Membri, adatta l-ġbir tad-*data* tiegħu dwar statistiċi tar-R&Ż u GBARD sabiex jiżgura allinjament kontinwu mal-linji gwida tal-FM2015.
* Wara li ħareġ l-FM2015, l-Eurostat żviluppa linji gwida metodoloġiċi għal kwistjonijiet fejn l-FM2015 iħalli għażliet bejn alternattivi differenti, jew spazju għal interpretazzjoni. Dawn il-linji gwida metodoloġiċi se jkomplu jżidu aktar il-kumparabbiltà tal-istatistiċi tar-R&D u tal-GBARD fl-Istati Membri tal-UE. Għaxar suġġetti ġew identifikati fil-linji gwida metodoloġiċi:
  1. setturi tar-R&Ż;
  2. GBARD u prattiċi ta’ produzzjoni tad-*data*;
  3. deskrizzjoni u trattament ta’ fondi tal-università ġenerali (GUF);
  4. produzzjoni ta’ *data* statistika dwar infiq ta’ edukazzjoni għolja fuq ir-R&Ż (HERD);
  5. studenti għad-dottorat jew masters bħala riċerkaturi;
  6. spejjeż tar-R&Ż “estramurali”;
  7. kwistjonijiet tal-persunal tar-R&Ż;
  8. konsistenza bejn persunal tar-R&Ż u indikaturi tal-infiq;
  9. distribuzzjoni ta’ sorsi ta’ fondi għar-R&Ż;
  10. oqsma tal-prodotti tar-R&Ż u NACE (settur tal-intrapriżi kummerċjali).
* L-Eurostat tejjeb it-trażmissjoni ta’ *data* tar-R&Ż u GBARD teknikament mill-2014. Id-*data* kienet tintbagħat permezz ta’ folji estensivi tal-Excel, iżda issa qed tintbagħat skont il-format tad-*data* statistika u skambju ta’ *metadata* (SDMX). Dan wassal għal titjib sinifikanti fit-trażmissjoni tad-*data*, li se jqassar il-ħin meħtieġ mill-Eurostat sabiex jivvalida d-*data*. Dan għandu wkoll il-potenzjal li jtejjeb il-puntwalità tal-ħruġ tad-*data* fil-futur.
* L-istatistika Ewropea dwar l-innovazzjoni hija allinjata mal-“Manwal ta’ Oslo – Linji Gwida għall-Ġbir u l-Interpretazzjoni tad-*Data* dwar l-Innovazzjoni”. Il-Manwal ta’ Oslo huwa pubblikazzjoni konġunta tal-OECD u l-Eurostat. Mill-2015, l-OECD, il-Kummissjoni Ewropea u l-Istati Membri tagħha ilhom jaħdmu flimkien fuq aġġornament tal-Manwal ta’ Oslo.Ir-raba’ edizzjoni tal-Manwal ta’ Oslo (OM4) se jkompli jiċċara aktar kunċetti użati fl-istatistiċi ta’ innovazzjoni u jkopri suġġetti ġodda relatati mal-innovazzjoni kummerċjali.
* Sabiex ikun sfruttat il-potenzjal tar-raba’ edizzjoni ġdida tal-Manwal ta’ Oslo, l-Eurostat, f’kooperazzjoni mill-qrib ma’ Stati Membri tal-UE, bidel is-CIS b'mod estensiv matul is-snin 2016 sal-2018. Is-CIS issa tirrapporta aħjar dwar attivitajiet u kapaċitajiet ta’ innovazzjoni, flussi ta’ għarfien, xprunaturi u attwaturi esterni, u output ta’ innovazzjoni. Dawn it-tibdiliet se jżidu l-kwalità u r-relevanza tal-politika tar-riżultati. Barra minn hekk, l-Eurostat fassal mill-ġdid is-CIS sabiex jipprovdi aktar informazzjoni dwar l-intrapriżi kollha, i.e. kemm dwar intrapriżi innovattivi kif ukoll dawk mhux innovattivi. Dan se jgħin lil dawk li jfasslu l-politika sabiex jifhmu aħjar dak li jiddistingwi innovaturi b’saħħithom minn innovaturi dgħajfin jew minn mhux innovaturi u jfasslu politiki xierqa.
* Integrazzjoni aħjar f’sistemi ta’ produzzjoni statistika differenti se ttejjeb il-kwalità tad-*data* u l-effiċjenza tal-produzzjoni tad-*data*. Is-CIS ġie rivedut sabiex id-definizzjonijiet tiegħu isiru konformi bis-sħiħ mad-definizzjonijiet ġenerali użati fl-istatistiċi tan-negozju (eż. fir-Reġistru tal-Istatistika tan-Negozju u l-Istħarriġ Strutturali Kummerċjali). Dan iżid il-konsistenza tar-riżultati, u jnaqqas il-piż fuq ir-rispondenti billi tintuża mill-ġdid informazzjoni li diġà hija disponibbli minn sorsi oħrajn.
* *Data* mis-CIS fuq livell ta’ intrapriża individwali (“mikro*data*”) issa tista’ tkun aċċessata aktar malajr permezz tas-SAFE Centre tal-Eurostat u minn fajls parzjalment anonimizzati għal riċerkaturi esterni.
* Għal statistiċi Ewropej dwar “riżorsi umani ddedikati għax-xjenza u t-teknoloġija” u “statistiċi mhux aggregati skont is-sess fix-xjenza u t-teknoloġija”, l-Eurostat irreveda l-proċess ta’ produzzjoni statistika sabiex jiżgura konformità sħiħa mad-*data* mill-Istħarriġ tal-Forza tax-Xogħol tal-UE.
* Apparti l-oqsma msemmija hawn fuq, id-Deċiżjoni teħtieġ l-iżvilupp ta’ varjabbli statistiċi ġodda fl-”istatistiċi tal-privattivi” u “statistiċi ta’ teknoloġija avvanzata”. Żvilupp metodoloġiku u produzzjoni ta’ *data* dwar “statistiċi ta’ teknoloġija avvanzata” ikomplu. Għal “privattivi u drittijiet ta’ proprjetà intellettwali (IPRs)”, l-Eurostat ikkonsolida x-xogħol ta’ żvilupp tiegħu tul dawn l-aħħar snin, u issa qed jimmira li jiżgura li l-kunċetti jistgħu jintużaw b’mod konsistenti fir-rappurtar statistiku tal-UE.

**3. IL-KWALITÀ TAD-*DATA***

L-istatistiċi għandhom ikunu vijabbli u tajbin għall-iskop. Il-ġbir tad-*data* dwar ir-R&Ż u l-innovazzjoni għaddej minn reviżjoni tal-kwalità sistematika, li tinvolvi l-ġbir ta’ rapporti ta’ kwalità u monitoraġġ tal-konformità regolari.

Il-Kodiċi ta’ Prattika tal-Istatistika Ewropea[[9]](#footnote-9) jistabbilixxi l-istandard għall-iżvilupp, il-produzzjoni u t-tixrid tal-istatistika Ewropea. Dan ikopri 16-il prinċipju ewlieni li wħud minnhom jirrelataw mal-kondizzjonijiet istituzzjonali ġenerali (indipendenza professjonali jew adegwatezza ta’ riżorsi) meħtieġa mill-awtoritajiet u organizzazzjonijiet ta’ Stati Membri li għandhom x’jaqsmu ma’ statistiċi. Dawn il-prinċipji jsaħħu l-kwalità ġenerali tal-istatistiċi Ewropej. Il-Kodiċi tal-Prattika jkopri bosta prinċipji ta’ kwalità li jirrelataw direttament mal-istħarriġ tal-STI (bħall-preċiżjoni, il-koerenza u l-kumparabbiltà) u dawn il-prinċipji huma mmonitorjati permezz ta’ rapportar regolari tal-kwalità.

Il-konformità tal-Istati Membri mar-rekwiżiti tal-provvista tad-*data* obbligatorji kienet sodisfaċenti ħafna b’mod ġenerali. Madankollu, xi problemi ta’ konformità jibqgħu f’każijiet iżolati primarjament relatati ma’ kunsinna ta’ *data* li tasal tard. L-Eurostat ilha tiġbor annwalment rapporti tal-kwalità nazzjonali dwar l-istatistiċi tar-R&Ż u GBARD mill-2007. Ilha tiġbor ukoll rapporti tal-kwalità nazzjonali għal kull ċiklu tas-CIS mill-2004 (is-CIS jinħareġ kull sentejn). L-Eurostat joħroġ sinteżi tar-rapporti tal-kwalità tas-CIS onlajn, flimkien mad-*data* mir-rapporti. Mill-2013, ir-Regolament (UE) Nru 995/2012 inkluda r-rapportaġġ tal-kwalità bħala parti mill-provvista ta’ *data* obbligatorja. Konsultazzjoni bejn produtturi u utenti tad-*data* fl-2017 ikkonfermat li d-*data* l-aktar rilevanti għal dawk li jfasslu l-politika nazzjonali u tal-UE hija koperta minn dak ir-Regolament.

Il-kompletezza tad-*data* għal varjabbli jew kategoriji fakultattivi[[10]](#footnote-10) mhijiex dejjem mogħtija. L-Istati Membri jsemmu l-ispejjeż u l-karatteristiċi tas-sistemi ta’ produzzjoni tad-*data* nazzjonali tagħhom bħala raġunijiet għaliex ma jwasslux *data* għal varjabbli jew kategoriji fakultattivi. L-Eurostat ikompli jħeġġeġ lill-Istati Membri sabiex jipprovdu *data* dwar varjabbli u kategoriji fakultattivi. F’xi oqsma l-kompletezza żdiedet mill-2014. Minħabba li l-isforz sabiex tittejjeb il-kompletezza ta’ varjabbli u kategoriji fakultattivi huwa proċess fit-tul, il-Kummissjoni se tkompli l-politika tagħha li tipprovdi gwida u appoġġ sabiex iżżid il-kompletezza.

Għal statistiċi tar-R&Ż, l-Eurostat u l-Istati Membri jkomplu jaħdmu sabiex jiżguraw li d-*data* tinġabar għall-organizzazzjonijiet kollha involuti fir-R&Ż, irrispettivament mill-qies tagħhom jew mis-settur ekonomiku li qegħdin fih. Barra minn hekk, fejn l-Istati Membri jipprovdu stimi, l-Eurostat regolarment jivvaluta l-kwalità tagħhom.

**4. SPEJJEŻ U PIŻ**

L-Eurostat għamel bosta tentattivi fil-passat biex tinġabar *data* fuq l-ispiża u l-piż tal-ġbir ta’ *data* tal-STI. L-Eurostat talab ċifri eżatti sabiex ikunu inklużi fir-rapportaġġ ta’ kwalità, iżda *data* konsistenti li tippermetti li jsir tqabbil jew analiżi tal-ispejjeż ġenerali kienet diffiċli biex tinkiseb. Ħafna Stati Membri rrimarkaw li mhux se jkun possibbli li l-ispiża tal-kompilazzjoni ta' statistiċi Ewropej dwar ir-R&Ż tiġi sseparata minn dik tal-innovazzjoni, lanqas mill-ispiża għal statistiċi tan-negozju Ewropej oħrajn u lanqas mill-ispiża għal attivitajiet simili li jaqdu primarjament ħtiġijiet ta’ informazzjoni nazzjonali. Fejn hemm *data* disponibbli, metodoloġiji ta’ rapportar ivarjaw bejn Stati Membri u bejn istituzzjonijiet fi ħdan l-Istati Membri. Dawn il-varjazzjonijiet jipprekludu tqabbil sinifikanti jew il-pubblikazzjoni tal-istimi tal-ispejjeż individwali.

Madankollu, tul dawn l-aħħar snin f’okkażjonijiet varji, awtoritajiet nazzjonali tal-istatistika rrappurtaw nuqqas ta’ riżorsi u b’hekk qajmu tħassib serju fl-abbiltà tagħhom li jissodisfaw rekwiżiti Ewropej tad-*data* eżistenti jew ġodda. L-issettjar tal-prioritajiet għalhekk huwa iktar kruċjali minn qatt qabel kemm għal operazzjonijiet statistiċi eżistenti kif ukoll għal dawk ippjanati.

Minkejja n-nuqqas ta’ informazzjoni vijabbli dwar l-ispiża tal-produzzjoni statistika mill-Istati Membri, ir-rekwiżiti ġenerali fir-regolament qafas ġdid li ġej li jintegra l-istatistika tan-negozju (FRIBS)[[11]](#footnote-11) qed jinżammu fil-livell attwali. L-Eurostat ħa azzjonijiet ukoll sabiex iżid il-kosteffiċjenza u r-rilevanza. Selezzjoni tal-kampjun ta’ dawn l-azzjonijiet hija inkluża hawn taħt.

* L-Eurostat ikkonsulta produtturi fl-Istati Membri, primarjament l-uffiċċji nazzjonali tal-istatistika, estensivament fl-2017 qabel ma pproponiet li tirrevedi l-katalgu ta’ varjabbli fakultattivi dwar l-istatistiċi tar-R&Ż u tal-GBARD bħala parti mill-implimentazzjoni tal-FM2015 rivedut (ara l-Kapitolu 5 “Żviluppi futuri”).
* Matul is-snin 2016 sal-2018, l-Eurostat integra l-ġbir tad-*data* tas-CIS aħjar fi statistiċi tan-negozju u għalhekk għamilha possibbli li terġa’ tintuża informazzjoni diġà disponibbli minn statistiċi oħrajn.
* L-Eurostat irreveda l-kunċetti użati fl-istħarriġ tan-negozju tar-R&Ż u b’mod partikolari fis-CIS sabiex jikkorrespondu ma’ konvenzjonijiet tal-kontabbiltà u prattiki komuni fin-negozju. Dan jagħmel ir-rappurtar mill-intrapriżi eħfef u jżid il-kwalità tad-*data*.
* L-Eurostat ippromwova aktar effiċjenza b’għadd ta’ modi differenti. Pereżempju stabbilixxa standards ta’ trażmissjoni tekniċi. Stabbilixxa wkoll regoli komuni għall-validazzjoni ta’ *data* u proċeduri komuni għall-validazzjoni ta’ *data*. Dan għamel il-produzzjoni tal-istatistika aktar effiċjenti kemm fl-Istati Membri kif ukoll fl-Eurostat.

**5. ŻVILUPPI FUTURI**

Mira ewlenija għall-iżvilupp futur tal-istatistika tal-UE dwar ix-xjenza u t-teknoloġija se tkun li tissaħħaħ aktar ir-rabta bejn din l-istatistika u statistika kummerċjali oħra. Sabiex jinkiseb dan, fil-qafas FRIBS li ġej se tiġi inkluża statistika tar-R&Ż, tal-GBARD u tal-innovazzjoni. Dan se jżid il-konsistenza u kumparabbiltà tad-*data*, u se jgħin sabiex titnaqqas l-ispiża u l-piż fl-istess waqt. Passi inizjali sabiex jinbeda dan il-proċess diġà saru (ara hawn fuq), u se jitkomplew fil-futur.

L-istatistiċi għandhom jinżammu aġġornati skont l-ambjenti u domandi jinbidlu. Xi ftit minn dawn id-domandi għandhom ikunu bbilanċjati kontra xulxin. Pereżempju, il-komunità tal-utenti ta’ spiss tistaqsi għal indikaturi ta’ kwalità għolja ġodda, iżda produtturi tad-*data* jipproponu li jużaw sorsi ta’ *data* ġodda u ta’ prezz anqas għoli. Dan jeħtieġ xogħol ta’ żvilupp kostanti, skrinjar u analiżi tal-ispejjeż/benefiċċju (fejn possibbli). Fl-2016/2017, il-Kummissjoni kkonsultat estensivament ma’ produtturi u ma' utenti tad-*data* dwar varjabbli (fakultattivi) ġodda għal statistiċi tar-R&Ż u GBARD. Wara dawn il-konsultazzjonijiet, il-Grupp ta’ Ħidma tal-STI qabel li jniedi studji pilota għal statistiċi fuq:

* + it-tqassim fin-numri ta’ persunal tar-R&Ż intern u estern;
  + il-kwantifikazzjoni ta’ spejjeż tax-xogħol għal persunal tar-R&Ż intern;
  + il-kwantifikazzjoni ta’ nfiq tar-R&Ż “intramurali” devota għar-rimunerazzjoni ta’ persunal tar-R&Ż estern li jikkontribwixxi għar-R&Ż intramurali;
  + infiq kapitali tar-R&Ż (“art u bini”; “makkinarju u tagħmir”; “softwer tal-kompjuter kapitalizzat”; “prodotti oħrajn ta’ proprjetà intellettwali”);
  + tqassim tal-fondi li waslu għand unità involuta fir-R&Ż bi “trasferiment” jew “skambju”.

Il-Grupp ta’ Ħidma tal-STI qabel ukoll li jniedi studji tal-fattibbiltà dwar il-ġbir tal-istatistiċi dwar:

* + in-numru ta’ unitajiet istituzzjonali involuti fir-R&Ż;
  + il-konċentrazzjoni tal-infiq u persunal tar-R&Ż;
  + infiq gross domestiku fuq ir-R&Ż (GERD) skont it-tip u sors ta’ fondi (skont is-settur tal-prestazzjoni);
  + GERD skont l-attività ewlenija tal-attur tar-R&Ż (skont is-settur tal-prestazzjoni);
  + GERD skont it-tip ta’ istituzzjoni (skont is-settur tal-prestazzjoni).

Il-Kummissjoni timmira li tkejjel aħjar l-impatt tal-politiki tal-UE, b’mod partikolari l-impatt tal-programm qafas għar-Riċerka u l-Innovazzjoni li ġej, u sabiex idealment tkun kapaċi tqabbel il-prestazzjoni ta’ proġetti li jirċievu finanzjament mill-UE u proġetti li ma jirċivux finanzjament mill-UE. Sabiex jinkiseb dan il-kejl aħjar se jkun hemm bżonn ta' aktar kjarifika tal-aspetti legali (b’mod partikolari dwar kunfidenzjalità statistika), aspetti tekniċi, spejjeż u piż amministrattiv.

Aktar internazzjonalizzazzjoni tar-R&Ż, l-innovazzjoni u attivitajiet ta’ intrapriża oħrajn jimponu sfidi addizzjonali għall-kumpilazzjoni ta’ statistiċi tal-STI, u se jkomplu jimponu sfidi fil-futur. Dawn l-isfidi jinkludu kemm il-ġbir ta’ *data* statistika ġdida dwar l-internazzjonalizzazzjoni kif ukoll il-ħakma ta’ stħarriġ kummerċjali f’dinja iktar globalizzata (u allura f’kuntest iktar kumpless).

L-Eurostat u l-Istati Membri sejrin jaħdmu flimkien mill-qrib sabiex jagħmlu użu aħjar mid-*data* tas-CIS fil-futur. Dan ix-xogħol mhux se jżid il-piż fuq ir-rispondenti tal-istħarriġ. L-Eurostat u l-Istati Membri jaħdmu fuq proġetti li jimmiraw li:

* jirrapportaw dwar profili ta’ innovazzjoni differenti tal-intrapriżi (eż. “innovatur strateġiku”, “adattatur”, “innovatur fjakk jew mhux innovatur”). Dan se jagħmilha possibbli li jintwera liema minn dawn il-profili ta’ innovazzjoni huma aktar komuni f’kull pajjiż. Pereżempju, jista’ juri liema perċentwal tal-intrapriżi f’pajjiż huma “innovaturi strateġiċi”, u liema perċentwal tal-intrapriżi huma “adattaturi”. Barra minn hekk, għandu jkun possibbli li jiġu identifikati l-karatteristiċi tal-profili differenti. L-għan huwa li dawk li jfasslu l-politika jiġu pprovduti b’għarfien aktar differenzjat dwar dak li jixpruna jew ixekkel l-innovazzjoni.
* sabiex ir-riżultati tal-innovazzjoni jitkejlu aħjar billi d-*data* tas-CIS tiġi llinkjata ma’ *data* time-lagged mir-Reġistru tal-Istatistika tan-Negozju u l-Istħarriġ Kummerċjali Strutturali. Din l-attività tista’ ttejjeb l-informazzjoni statistika dwar negozji ġodda u negozji li qed jespandu[[12]](#footnote-12).

Iż-żewġ proġetti għandhom ikunu kkombinati sabiex is-sinerġiji jiġu sfruttati bis-sħiħ.

Bħalma kien il-każ bid-*data* tar-R&Ż u tal-GBARD, l-Istati Membri tal-UE se jittrażmettu d-*data* tas-CIS permezz tas-SDMX fil-futur. Dan se jżid l-effiċjenza, il-flessibbiltà u l-puntwalità tat-trażmissjoni tad-*data*.

L-Eurostat u l-Istati Membri tal-UE se jtejbu l-provvista ta’ meta*data* u rapporti tal-kwalità għal statistiċi tar-R&Ż u tal-GBARD.

L-Eurostat u l-Istati Membri tal-UE se jfittxu aktar miżuri sabiex iżidu l-puntwalità tal-istimi għal indikaturi ewlenin mis-CIS.

**6. KONKLUŻJONI**

Dan ir-rapport jevalwa l-implimentazzjoni tal-azzjonijiet imniżżlin fl-Artikolu 2 tad-Deċiżjoni Nru 1608/2003/KE, li hija mmirata sabiex toħloq sistema statistika ta’ informazzjoni dwar ix-xjenza, it-teknoloġija u l-innovazzjoni. L-aktar żewġ żviluppi importanti mill-2014 kienu (i) l-adattament tal-ġbir tad-*data* fir-R&Ż għall-edizzjoni tal-2015 tal-Manwal Frascati, u (ii) ir-reviżjoni tas-CIS sabiex tiżdied il-kwalità u r-relevanza politika tar-riżultati tal-istħarriġ u s-CIS jiġi adattat sabiex ikun allinjat mal-Manwal ta’ Oslo rivedut. Monitoraġġ kostanti tal-konformità u tal-kwalità tal-istatistiċi tar-R&Ż u tas-CIS meħtieġa mil-leġiżlazzjoni tal-UE juri li l-kwalità tad-*data* li tipproduċi hija tajba. Madankollu, id-*data* li l-Istati Membri jibagħtu lill-Eurostat fuq bażi volontarja mhux dejjem hija kompluta. Dan huwa primarjament minħabba restrizzjonijiet ta’ riżorsi fl-Istati Membri. Stimi preċiżi tal-ispiża u l-piż marbutin mal-produzzjoni ta’ dawn l-istatistiċi huma diffiċli li jinkisbu minn Stati Membri. Madankollu, l-Eurostat, f’kooperazzjoni mal-Istati Membri, qed jieħu għadd ta’ miżuri sabiex iżid il-kosteffiċjenza u jnaqqas il-piż amministrattiv tal-produzzjoni ta’ dawn l-istatistiċi, u sabiex iżid il-kompletezza tagħhom.

1. Id-Deċiżjoni Nru 1608/2003/KE tal-Parlament Ewropew u tal-Kunsill tat-22 ta’ Lulju 2003 li tirrigwarda l-produzzjoni u l-iżvilupp tal-istatistika Komunitarja dwar ix-xjenza u t-teknoloġija (ĠU L 230, 16.9.2003, p. 1). [↑](#footnote-ref-1)
2. Ir-rapporti preċedenti kienu CPM(2007) 801, adottat fl-14 ta’ Diċembru 2007; COM(2011) 184, adottat fil-11 ta’ April 2011; u COM(2014) 211 adottat fis-7 ta’ April 2014. [↑](#footnote-ref-2)
3. Ir-Regolament ta’ Implimentazzjoni tal-Kummissjoni (UE) Nru 995/2012 tas-26 ta’ Ottubru 2012 li jistipula regoli dettaljati għall-implimentazzjoni tad-Deċiżjoni Nru 1608/2003/KE tal-Parlament Ewropew u tal-Kunsill li tirrigwarda l-produzzjoni u l-iżvilupp tal-istatistika Komunitarja dwar ix-xjenza u t-teknoloġija (ĠU L 299, 27.10.2012, p. 18). [↑](#footnote-ref-3)
4. Konklużjonijiet tal-Kunsill Ewropew tas-17 ta’ Ġunju 2010. [↑](#footnote-ref-4)
5. Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni, *Inizjattiva Ewlenija Ewropa 2020 Unjoni tal-Innovazzjoni*, COM(2010) 546. [↑](#footnote-ref-5)
6. Imsemmija mill-ġdid “Tabella ta’ valutazzjoni tal-innovazzjoni Ewropea” fl-2016. [↑](#footnote-ref-6)
7. Stħarriġ mibgħut lil negozji madwar l-Ewropa kull sentejn sabiex jivvaluta l-istat ta' innovazzjoni tagħhom, u jikseb għarfien dwar liema ambjenti ta’ negozju jwasslu għall-innovazzjoni. [↑](#footnote-ref-7)
8. COM(2018) 322 finali/2. [↑](#footnote-ref-8)
9. <http://ec.europa.eu/eurostat/documents/4031688/8971242/KS-02-18-142-EN-N.pdf>. Il-Kodiċi ta’ Prattika tal-Istatistika Ewropea ġie approvat mill-Kumitat għall-Programmi Statistiċi fl-24 ta’ Frar 2005. Ġie rivedut mill-Kumitat tas-Sistema Ewropea tal-Istatistika (ESSC) fit-28 ta’ Settembru 2011 u għal darba oħra fis-16 ta’ Novembru 2017. [↑](#footnote-ref-9)
10. Varjabbli, jew kategoriji partikolari fi ħdan varjabbli, li huma parti mill-ġabriet ta’ *data* tar-R&Ż u CIS Ewropej, li iżda mhumiex koperti mir-Regolament ta’ Implimentazzjoni (UE) Nru 995/2012. [↑](#footnote-ref-10)
11. COM(2017) 114. [↑](#footnote-ref-11)
12. Kumpaniji li huma wisq antiki sabiex ikunu klassifikati bħala negozji ġodda li iżda jesperjenzaw tħabbir sod. [↑](#footnote-ref-12)